視師頌
作者：常挺
朝代：宋

paragraphs: 岷山穹隆，岷水浺瀜。
氣鬰葱葱，至和所鍾。
秀毓臨邛，篤生英雄。
綽有祖風，唐之鄭公。
進思盡忠，王臣靡躬。
萬壑奔洚，砥植在中。
退思固窮，爲時儒宗。
啟迪顓蒙，如金在鎔。
王明泰通，虎嘯風從。
入覲九重，天子改容。
時謹邊烽，命公撫戎。
大江西東，隠若長墉。
甲兵藏胸，樽俎折衝。
萬年之功，壽與天同。
聊述鄙悰，以侑樂工。